Diari Oficial de la Generalitat Valenciana


Sumari del DOGV 2459, del 28-02-1995 (1995/833974)

ORDRE de 17 de febrer de 1995, del conseller d'Administració Pública, per la qual s'aprova la llista de llocs de treball de la Conselleria de Cultura.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/17/(1)/dof/vci/html**

### Dades del document

Número de DOGV
:   2459

Data del DOGV
:   28-02-1995

Secció del DOGV
:   DISPOSICIONS GENERALS

Número del document
:   1995/833974


Data del document
:   17-02-1995

Organisme emissor
:   Conselleria d'Administració Pública

Tipus de document
:   Ordre

ORDRE de 17 de febrer de 1995, del conseller d'Administració Pública, per la qual s'aprova la llista de llocs de treball de la Conselleria de Cultura.   
La Sentència 99/1987, d'11 de juny, del Tribunal Constitucional, dictada en el recurs d'inconstitucionalitat 734/84 contra la Llei 30/1984, de 2 d'agost, de Mesures per a la Reforma de la Funció Pública, estableix que la Constitució ha optat en favor d'un règim estatutari per als servidors públics, i que en són una excepció els llocs que poden ser ocupats per personal laboral.  
En compliment d'aquesta sentència, i com a conseqüència de l'aprovació de les Corts Generals de la Llei 23/1988, de 28 de juliol, de Modificació de la Llei de Mesures per a la Reforma de la Funció Pública, les Corts Valencianes van aprovar la Llei 6/1990, de 14 de novembre, d'adaptació de la Llei 10/1985, de 31 de juliol, de la Funció Pública Valenciana.  
Després de l'aprovació de la Llei 6/1990, per a donar compliment al que preveu la disposició final quarta de la Llei 7/1990, de 28 de desembre, de Pressupostos de la Generalitat Valenciana per a 1991, es va aprovar el Decret Legislatiu de 20 de març de 1991 (text refós de la Llei de la Funció Pública Valenciana), que substitueix les lleis que s'hi refonen.  
Ultimament, s'ha aprovat la Llei 5/1994, de 24 d'octubre, de Modificació Parcial i Urgent del Text Refós de la Llei de la Funció Pública Valenciana. Entre les novetats que aporta, cal destacar l'obligació d'incloure els mèrits preferents dels llocs de treball en el llistat de llocs de treball i l'aprovació del llistat, que esdevé competència del conseller d'Administració Pública.  
Així mateix, el Consell de la Generalitat Valenciana va aprovar el Decret 245/1991, de 23 de desembre, sobre llistes de llocs de treball; decret que ha estat anul.lat parcialment per les sentències 1365/1993 i 301/1994, del Tribunal Superior de Justícia de la Comunitat Valenciana, en declarar contraris de dret determinats articles. Aquestes sentències han estat executades mitjançant el Decret 85/1994, de 26 d'abril, del Govern Valencià, pel qual s'anul.len i es modifiquen determinats articles del Decret 245/1991, sobre relacions de llocs de treball.  
Ambdós decrets són els instruments jurídics mitjançant els quals es realitza l'ordenació i la racionalització del conjunt de llocs de treball de l'Administració de la Generalitat Valenciana i dels seus organismes autònoms, i el punt de referència obligat, tant per a l'adaptació de les llistes de llocs de treball que hi ha, com per a les diverses modificacions que s'hi puguen produir en el futur.  
Com a conseqüència de tot això, s'han adaptat les llistes de llocs de treball de les diverses conselleries i els organismes dependents de l'administració del Govern Valencià, pel que fa, fonamentalment, a la naturalesa jurídica dels llocs i a la forma de provisió.  
Al mateix temps, és de destacar que en la llista de llocs de treball que es publica en aquesta ordre figura el requisit de titulació o, si escau, el de la professió específica a la qual es troba adscrit el lloc. A més a més, també figuren aquells requisits referits al coneixement del valencià i als permisos de conducció de vehicles.  
Totes aquestes dades de la classificació dels llocs, denominació, característiques essencials (grup, naturalesa, localitat, adscripció orgànica, etc.), retribucions i, com ja s'ha dit, requisits exigits per a la provisió i consegüent exercici, figuren en la primera part de l'annex que recull la llista de llocs de treball de la Conselleria de Cultura. En la segona part, figuren els mèrits preferents d'aquells llocs en la resolució de classificació dels quals figuren. Finalment, es publiquen les funcions dels llocs de treball de la Conselleria de Cultura, en primer lloc les funcions dels llocs singulars i en segon les dels llocs no singularitzats o tipus.  
Aquesta és la primera vegada que es publica la llista de llocs de treball de la Conselleria de Cultura com a tal, ja que amb anterioritat va ser publicada dins l'antiga Conselleria de Cultura, Educació i Ciència. El Decret 83/1993, de 12 de juliol, del Govern Valencià, estableix el nombre i la denominació de les conselleries i crea la Conselleria de Cultura, a la qual s'assignen, mitjançant Decret 23/1993, de 12 de juliol, del president de la Generalitat Valenciana, les competències en matèria de Cultura. La partició de l'antiga Conselleria de Cultura, Educació i Ciència va impedir la publicació actualitzada de la llista de llocs de treball durant l'any 1993.  
Així doncs, en aquesta llista de llocs de treball s'inclouen tant les diferents modificacions efectuades des de l'anterior publicació conjunta com a Conselleria de Cultura, Educació i Ciència (DOGV núm. 1031, de 22.03.89), com les altes a conseqüència de la creació de nous llocs, atesa la constant variació i l'adaptació de les llistes de llocs de treball, tant per les noves demandes socials, com per les variacions que han experimentat les estructures orgàniques de l'administració del Consell.  
D'altra banda, en les llistes de llocs de treball de la Conselleria de Cultura s'especifiquen els llocs de treball que poden ser proveïts per personal docent, d'acord amb el que estableixen el Decret 70/1989, de 15 de maig, del Consell de la Generalitat Valenciana, sobre regulació del personal docent en llocs d'administració educativa, i l'article 2.6 del Decret 245/1991, de 23 de desembre, del Consell de la Generalitat Valenciana, sobre llistes de llocs de treball, preceptes que, d'altra banda, es troben aparats per la nova Llei 5/1994, quan modifica l'article 16.6 del text refós de la Llei de la Funció Pública Valenciana.  
Aquest procés s'ha efectuat després de la negociació amb els sindicats representatius en l'àmbit de la Generalitat Valenciana, a l'empara del que disposen la Llei 7/1990, de 19 de juliol, sobre negociació col·lectiva i participació en la determinació de les condicions de treball dels empleats públics, i la Llei 8/1980, de 10 de març, de l'Estatut dels Treballadors. Al mateix temps, la Conselleria d'Economia i Hisenda ha emès informe favorable sobre l'existència de dotació pressupostària dels llocs de treball corresponents a la plantilla de la Conselleria de Cultura, en compliment del que estableixen els articles 19 de la Llei de la Funció Pública Valenciana, i 13 de la Llei de la Generalitat Valenciana 13/1994, de 31 de desembre, de Pressupostos de la Generalitat Valenciana per a l'exercici 1995.  
L'article 26 de la Llei 5/1994, de Modificació Parcial i Urgent del Text Refós de la Llei de la Funció Pública Valenciana, estableix com a competència del conseller d'Administració Pública, aprovar les plantilles de l'Administració del Consell, els seus organismes autònoms i d'altres organismes i institucions dependents d'aquest.  
Per tot això, d'acord amb el Decret 35/1994, de 21 de febrer, del Govern Valencià, pel qual s'aprova el Reglament Orgànic i Funcional de la Conselleria de Cultura, a proposta de la Direcció General de la Funció Pública,  
ORDENE:  
Primer  
Aprovar les llistes de llocs de treball de la Conselleria de Cultura que figuren en l'annex d'aquest acord.  
Segon  
Publicar les indicades llistes en el Diari Oficial de la Generalitat Valenciana.  
Recursos: Les persones interessades podran interposar contra aquesta ordre, que posa fi a la via administrativa, després de la comunicació preceptiva al conseller d'Administració Pública, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia de la publicació íntegra en el Diari Oficial de la Generalitat Valenciana, d'acord amb el que estableixen l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57.2.f) i 58.1 de la Llei de la Jurisdicció Contenciosa Administrativa (disposició addicional onzena de la Llei 30/1992). Tot això, sense perjudici que s'utilitze qualsevol altra via que es considere oportuna.  
València, 17 de febrer de 1995  
El conseller d'Administració Pública,  
LUIS BERENGUER FUSTER


Còpia Permalink ELI